অন্য একটা মজার কথায় আসি। ফেলু আর ব্যোমকেশ দুজনকেই মামলার সূত্রে অতিপ্রাকৃত বা অলৌকিক ঘটনার মুখোমুখি হতে হয়েছে। ব্যোমকেশের ক্ষেত্রে অন্ততঃ পক্ষে একবার সেটা প্রকৃতই অলৌকিক ঘটনা হয়ে উঠেছে (‘শৈলরহস্য’)। এক অশান্ত প্রেতাত্মার দেওয়া সূত্র ধরে সে একটি খুনের মামলার সত্য উদ্ঘাটন করেছে শেষ পর্যন্ত। ফেলুর ক্ষেত্রেও কিন্তু, একবার অন্ততঃ অলৌকিকের পেছনে কোন ফাঁকি ছিল না (‘দার্জিলিং জমজমাট’)। দুজনেরই নীতিবোধ অত্যন্ত প্রখর ছিল। কোন সমঝোতা, বা চাপের মুখে পিছু হটার পাত্র এরা কেউ ছিল না। আর সময় সময় ন্যায় বিচারের ভার নিজেদের হাতে তুলে নিতেও এরা পিছু-পা হয়নি; এমন কী কয়েকজন খুনিকেও এরা দুজন আইনের হাতে তুলে না দিয়ে, ক্ষেত্র বিশেষে রেহাই দিয়েছে! আইন নিজেদের হাতে তুলে নিলেও তার পেছনের কারণগুলো এতটাই স্বচ্ছ ছিল যে, আমাদের মনে সে সম্বন্ধে দ্বি-মত থাকে না।